b'\n_START_ARTICLE_\nFederaci\xc3\xb3 Catalana de Rugby\n_START_SECTION_\nHist\xc3\xb2ria\n_START_PARAGRAPH_\nEl Rugbi va comen\xc3\xa7ar a jugar-se a Catalunya l\'any 1921, any de fundaci\xc3\xb3 de la Uni\xc3\xb3 Esportiva Santboiana, club deg\xc3\xa0 d\'aquest esport a Catalunya i Espanya._NEWLINE_El seu fundador, Baldiri Aleu Torras, havia apr\xc3\xa8s aquest esport mentre estudiava veterin\xc3\xa0ria a la ciutat francesa de Tolosa de Llenguadoc. Aquell mateix any el Club Nataci\xc3\xb3 Atl\xc3\xa8tic tamb\xc3\xa9 formava equip de rugbi._NEWLINE_L\'any 1922, Baldiri Aleu publicava un manifest titulat "Entorn el Futbol-Rugby" al diari La Veu de Catalunya. Dos clubs m\xc3\xa9s s\'afegiren a la pr\xc3\xa0ctica rugb\xc3\xadstica: el Club Nataci\xc3\xb3 Barcelona i el Catalunya Sporting Club. Aquests quatre clubs van jugar el primer trofeu rugb\xc3\xadstic del pa\xc3\xads, embri\xc3\xb3 d\'una futura lliga, el "Trofeo Copa Real Sociedad de Carreras de Caballos". La Santboiana en va resultar guanyadora._NEWLINE_El setembre de 1922 foren aprovats els estatuts de la Federaci\xc3\xb3 Catalana de Rugby pel Govern Civil de Barcelona. La primera Junta Directiva de la Federaci\xc3\xb3 Catalana de Futbol Rugby la va presidir el delegat del CN Barcelona, David Cuy\xc3\xa0s, i vaestar formada tamb\xc3\xa9 per Llu\xc3\xads Malet (Ol\xc3\xadmpic RC)com a vicepresident primer, Joan Payarols(RC Sant Andreu) com a vicepresidentsegon, Francesc Canela (CADCI) com asecretari, i Baldiri Aleu (UE Santboiana) com a tresorer. En aquella \xc3\xa8poca erenels clubs els elegits per ocupar els c\xc3\xa0rrecs i aquests designaven els seusdelegats, que canviaven gaireb\xc3\xa9 cada any. Els llibres d\'actes de la federaci\xc3\xb3es van perdre durant la Guerra Civil i no ha quedat rastre de la composici\xc3\xb3dels primers Consells Directius, per\xc3\xb2 no hi ha const\xc3\xa0ncia que Baldiri Aleu, el gran l\'impulsor del rugbi, fos president de la Federaci\xc3\xb3 Catalana, com durantmolts anys es va creure, i s\xc3\xad de l\'Espanyola, que va presidir el 1926. L\'any seg\xc3\xbcent, la Selecci\xc3\xb3 Catalana juga el seu primer partit oficial contra el Tolouse Lanlade Olimpique al camp de l\'Hip\xc3\xb2drom de Can Tunis, perdent pel resultat de 9 a 0. Des d\'aleshores els partits de la Selecci\xc3\xb3 Catalana es faran habituals jugant contra l\'Esquadra Anglesa diverses vegades, contra clubs i seleccions del Rossell\xc3\xb3, del Llenguadoc i de Paris._NEWLINE_El desenvolupament del rugby fou en aquests anys fou molt gran, tant que l\'Estadi Ol\xc3\xadmpic de Montju\xc3\xafc fou inaugurat oficialment, amb la pres\xc3\xa8ncia del rei Alfons XIII, el 19 de maig de 1929, amb un partit de rugby entre Espanya i It\xc3\xa0lia. Governava Espanya en aquells moments la Dictadura militar del general Primo de Rivera._NEWLINE_L\'any 1934 es funda a Paris la Federaci\xc3\xb3 Internacional de Rugby Amateur (FIRA) entre les federacions nacionals de Fran\xc3\xa7a, It\xc3\xa0lia, Alemanya, Txecoslov\xc3\xa0quia, Romania i Catalunya. Aix\xc3\xb2 va provocar un incident pol\xc3\xadtico-esportiu notable a l\'\xc3\xa8poca. La Federaci\xc3\xb3 Espanyola va protestar perqu\xc3\xa8 tamb\xc3\xa9 en volia formar part i gr\xc3\xa0cies als bons oficis de la FCR, va entrar-hi com a federaci\xc3\xb3 adherida. Aix\xc3\xb2 produ\xc3\xad un gran malestar a Madrid i la Federaci\xc3\xb3 Espanyola va expulsar la Catalana de les competicions estatals. Catalunya membre de ple dret de la FIRA, va organitzar la seva pr\xc3\xb2pia competici\xc3\xb3 i diferents partits oficials de selecci\xc3\xb3 contra Fran\xc3\xa7a i It\xc3\xa0lia. Aquesta independ\xc3\xa8ncia es perllong\xc3\xa0 fins al 1940._NEWLINE_Aix\xc3\xb2 no obstant, fidels a l\'esperit del rugbi, la Selecci\xc3\xb3 Catalana, encara que com a selecci\xc3\xb3 regional va seguir jugant partits amistosos contra diferents combinats i equips estrangers. El primer d\'ell va ser a gener de 1940 a l\'Estadi de Les Corts contra Romania, i l\'\xc3\xbaltim ha estat enguany.\n_START_SECTION_\nDavid Cuy\xc3\xa0s Pujol (1923-1924)\n_START_PARAGRAPH_\nVa estudiar a Montpeller i a Par\xc3\xads, i all\xc3\xa0 va fer d\'\xc3\xa0rbitre de la Primera Divisi\xc3\xb3 francesa i va arribar a ser internacional, dirigint partits tant a Fran\xc3\xa7a com a Anglaterra. El 1919 va tornar a Catalunya i el 1922 va ser un dels fundadors de la secci\xc3\xb3 de rugbi del Club Nataci\xc3\xb3 Barcelona, convertint-se en el seu delegat. Tres anys despr\xc3\xa9s, el 14 d\'abril de 1922, es va constituir la Federaci\xc3\xb3 Espanyola de Futbol Rugby, en la qual va ser el seu primer secretari i entre 1923 i 1924 el seu segon president, c\xc3\xa0rrec que va tornar a ocupar vuit anys despr\xc3\xa9s, de 1932 a 1933. El 12 de febrer de 1923 es va constituir la Federaci\xc3\xb3 Catalana i en representaci\xc3\xb3 del CN Barcelona, en va ser el seu primer president. Sota la seva presid\xc3\xa8ncia, la selecci\xc3\xb3 catalana, de la qual m\xc3\xa9s tard va ser seleccionador, va jugar el seu primer partit internacional contra el Toulouse. Entre altres c\xc3\xa0rrecs, tamb\xc3\xa9 va ser secretari del Consell Superior de la Confederaci\xc3\xb3 Esportiva de Catalunya (1922 a 1923) i president del Col\xc2\xb7legi d\'\xc3\x80rbitres de la Federaci\xc3\xb3 Catalana (1935-1936).\n_START_SECTION_\nEnric Losantos Vilaseca (1924-1925)\n_START_PARAGRAPH_\nEra el president de la Secci\xc3\xb3 Permanent d\'Esports i Excursions del Centre Autonomista de Dependents del Comer\xc3\xa7 i de la Ind\xc3\xbastria (CADCI), i va ocupar la presid\xc3\xa8ncia de la federaci\xc3\xb3 en representaci\xc3\xb3 d\'aquesta entitat, que tamb\xc3\xa9 tenia equip de rugbi.  El 1923 havia estat vocal de la Federaci\xc3\xb3 Catalana de Rem com a representant del Club de Mar, que havia sorgit el 1914 de la secci\xc3\xb3 del rem del CADCI. Entre 1924 i 1930 tamb\xc3\xa9 va ser secretari de la Confederaci\xc3\xb3 Esportiva de Catalunya i el 1932 vocal suplent del Comit\xc3\xa8 Ol\xc3\xadmpic Espanyol.\n_START_SECTION_\nEnric Pujol Arrieta (1925-1926)\n_START_PARAGRAPH_\nMetge pediatre i professor de la Facultat de Medicina de la Universitat de Barcelona, va presidir la federaci\xc3\xb3, en representaci\xc3\xb3 de la Societat Amateur de Rugby, de 1925 a 1926.\n_START_SECTION_\nJoaquim Fontanella Castro (1926-1927)\n_START_PARAGRAPH_\nIntegrant i delegat de l\'equip del FC Barcelona que el 1924 va jugar el primer partit de la seva hist\xc3\xb2ria contra el CADCI al camp de la UE Santboiana, va presidir la federaci\xc3\xb3 y entre 1926 i 1927. Va ser campi\xc3\xb3 d\'Espanya el 1926 i el 1930, va jugar amb la selecci\xc3\xb3 catalana i va ser i seleccionador estatal durant els anys trenta.\n_START_SECTION_\nJoan Moles Marquina (1927-1928)\n_START_PARAGRAPH_\nVa presidir la federaci\xc3\xb3 Catalana de Rugby entre 1927 i 1928, el 1927 tamb\xc3\xa9 va ser el representant del rugbi catal\xc3\xa0 a la Confederaci\xc3\xb3 Esportiva de Catalunya i el 1928 vicepresident de la Federaci\xc3\xb3 Espanyola de Rugby acabada d\'unificar.\n_START_SECTION_\nJoan Boix Iglesias (1928-1936)\n_START_PARAGRAPH_\nVa ser president de 1928 a 1936, i el 1934 va veure com la Federaci\xc3\xb3 Catalana era admesa com a membre de ple dret de la Federaci\xc3\xb3 Internacional de Rugby Amateur (FIRA) i a m\xc3\xa9s ell era nomenat vocal del seu Consell Directiu. Posteriorment, va ser castigat per la Federaci\xc3\xb3 Espanyola, i el va inhabilitar tota la seva Junta Directiva per tres anys i li va retirar la representaci\xc3\xb3 del rugbi en el Comit\xc3\xa8 Ol\xc3\xadmpic Espanyol, per\xc3\xb2 ell va continuar en el seu lloc a la Federaci\xc3\xb3 Catalana i va intensificar els encontres internacionals de la selecci\xc3\xb3 fins que el 1936, va dimitir com a president per seguir fent de delegat per als assumptes internacionals.\n_START_SECTION_\nAntoni Llardent Comas (1936-1939)\n_START_PARAGRAPH_\nVa ocupar la presid\xc3\xa8ncia en un moment dif\xc3\xadcil en qu\xc3\xa8 les relacions entre els diferents estaments d\'aquest esport, tant a nivell catal\xc3\xa0 com espanyol, no passaven per un bon moment. L\'esclat de la Guerra Civil va paralitzar pr\xc3\xa0cticament la Federaci\xc3\xb3 Catalana fins que el conflicte no va acabar.\n_START_SECTION_\nLlu\xc3\xads Sent\xc3\xads Anfruns (1939-1974)\n_START_PARAGRAPH_\nJugador de rugbi i de pilota a m\xc3\xa0 durant la seva joventut amb el Club Nataci\xc3\xb3 Barcelona, va ser el president de la que m\xc3\xa9s temps va ocupar el c\xc3\xa0rrec, ja que ho va ser durant vint-i-cinc anys, des del 1939 fins al 1974. Bona part de la seva presid\xc3\xa8ncia la va compaginar amb els seus c\xc3\xa0rrecs directius en el Club Nataci\xc3\xb3 Barcelona, del qual va ser vicepresident des del 1940 al 1943 i despr\xc3\xa9s president des del 1943 fins al 1975. Entre el 1946 i el 1974 va ser vicepresident de la Federaci\xc3\xb3 Internacional de Rugby Amateur (FIRA), que el 1953 va celebrar el seu Congr\xc3\xa9s a Barcelona gr\xc3\xa0cies a ell, per\xc3\xb2 que li va comportar problemes amb la Federaci\xc3\xb3 Espanyola. Durant el seu mandat va aconseguir que es constru\xc3\xads el camp de la Fuixarda a Montju\xc3\xafc perqu\xc3\xa8 els clubs de Barcelona ciutat poguessin practicar aquest esport.\n_START_SECTION_\nJordi Juan Cadellans (1974-1977)\n_START_PARAGRAPH_\nEs va iniciar com a jugador de rugbi en el FC Barcelona la temporada 1950-1951, inicialment en el segon equip i de seguida en el primer, tamb\xc3\xa9 va jugar una temporada amb l\'equip de la Maquinista i durant els anys que va estar en actiu va guanyar una Copa del General\xc3\xadsimo i un Campionat de Catalunya amb el Bar\xc3\xa7a, del qual era el capit\xc3\xa0. Dos anys despr\xc3\xa9s de retirar-se va ser nomenat president, c\xc3\xa0rrec del qual va prendre possessi\xc3\xb3 el 21 de mar\xc3\xa7 de 1974.\n_START_SECTION_\nJosep Fabregat Masana (1977-1981)\n_START_PARAGRAPH_\nHavia jugat a rugbi, primer a la universitat i despr\xc3\xa9s en el Club Nataci\xc3\xb3 Montju\xc3\xafc entre 1953 i 1972. Va comen\xc3\xa7ar a fer tasques directives a la universitat, com a delegat de l\'equip de rugbi, i el 1970 va entrar a la Federaci\xc3\xb3 Catalana, on de 1974 a 1977 va ser vicepresident i de 1977 a 1981 president coincidint amb el moment en qu\xc3\xa8 la Federaci\xc3\xb3 Catalana es va dividir en provincials. Posteriorment, quan va deixar la presid\xc3\xa8ncia va ser membre de la Junta Directiva del Club Nataci\xc3\xb3 Montju\xc3\xafc. Entre 1954 i 1980 tamb\xc3\xa9 va practicar el submarinisme amb el CRIS de Barcelona, a la Junta Directiva del qual va pert\xc3\xa0nyer des del 1982 al 1986, i el 1977 es va introduir en el taekwondo, esport en qu\xc3\xa8 el 1988, va assolir el cintur\xc3\xb3 negre.\n_START_SECTION_\nLlu\xc3\xads Gaba\xc3\xb1ach Coll (1981)\n_START_PARAGRAPH_\nExjugador internacional i entrenador del Club Nataci\xc3\xb3 Poble Nou, del qual va ser nomenat soci d\'honor. Des que es va iniciar com a jugador fins que es va retirar l\'any 1969 va ser internacional amb les seleccions espanyola i catalana, no va tenir un altre equip que el Club Nataci\xc3\xb3 Poble Nou, del qual va ser el capit\xc3\xa0 i despr\xc3\xa9s es va convertir en entrenador. Va exercir de t\xc3\xa8cnic entre 1969 i 1974, pujant al primer equip alguns dels joves jugadors que uns anys abans havien quedat subcampions d\'Espanya juvenils. En els anys vuitanta va tornar a portar l\'equip s\xc3\xa8nior del CN Poble Nou durant un breu per\xc3\xadode i despr\xc3\xa9s va ser seleccionador catal\xc3\xa0 abans de convertir-se en vicepresident de la federaci\xc3\xb3 i posteriorment president.\n_START_SECTION_\nJosep Azuara Gonz\xc3\xa1lez (1981-1985)\n_START_PARAGRAPH_\nCom a jugador de rugbi va comen\xc3\xa7ar en el Barcelona Universitari Club l\'any 1964, despr\xc3\xa9s va anar al Tibur\xc3\xb3n i va tornar al club dels seus or\xc3\xadgens, on es va retirar. El 1981va ocupar la presid\xc3\xa8ncia de la Federaci\xc3\xb3 Barcelonesa, i quan es va recuperar la Federaci\xc3\xb3 Catalana es va convertir en el seu primer president. Durant el seu mandat va organitzar un torneig anomenat de les 4 Nacions, per iniciativa de l\'Ajuntament de Barcelona, amb la participaci\xc3\xb3 de Fran\xc3\xa7a, Irlanda, Esc\xc3\xb2cia i Catalunya i es va recon\xc3\xa8ixer el 1983 el rugbi femen\xc3\xad.\n_START_SECTION_\nJos\xc3\xa9 Antonio Sancha de Prada (1985-1988)\n_START_PARAGRAPH_\nVa destacar com a jugador en el Club Nataci\xc3\xb3 Barcelona, amb qu\xc3\xa8 va ser campi\xc3\xb3 de Catalunya (1958, 1970 i 1971) i d\'Espanya (1963), any en qu\xc3\xa8 tamb\xc3\xa9 va ser campi\xc3\xb3 d\'Espanya universitari amb el Rugby Medicina. I des de 1958 a 1972 va ser internacional amb les seleccions espanyola i catalana absolutes, de les quals en va ser tamb\xc3\xa9 el capit\xc3\xa0. Com a entrenador, va ser campi\xc3\xb3 d\'Espanya universitari amb el Club Esportiu INEF de Barcelona (1982 i 1986), conegut com els \xe2\x80\x98Ossos marxosos\', del qual va ser fundador i president des del 1978 fins al 2007. Va ser membre fundador del Tibur\xc3\xb3n Club de Badalona, de la secci\xc3\xb3 de rugbi del Club Esportiu Universitari, de l\'INEF de Lleida i el 1979 de l\'INEF femen\xc3\xad, el primer equip de rugbi format per dones a Espanya. Com a dirigent del rugbi, al marge dels seus c\xc3\xa0rrecs a la Federaci\xc3\xb3 Catalana i a diversos clubs, tamb\xc3\xa9 va ser vicepresident de la Federaci\xc3\xb3 Espanyola en dues etapes (1977 a 1985 i 2000 a 2008).\n_START_SECTION_\nJosep Florit Capella (1989-1993)\n_START_PARAGRAPH_\nHavia jugat a rugbi durant els anys seixanta i setanta amb el Club Nataci\xc3\xb3 Barcelona i amb la selecci\xc3\xb3 catalana, va ser entrenador adjunt del Club INEF Barcelona a finals dels anys setanta. Va ocupar la presid\xc3\xa8ncia de la Federaci\xc3\xb3 durant una legislatura.\n_START_SECTION_\nFerran Dom\xc3\xadnguez Benito (1993-1997)\n_START_PARAGRAPH_\nHavia jugat a rugbi en la seva joventut i va ser membre fundador de la secci\xc3\xb3 de rugbi del CD Puig Castellar de Santa Coloma de Gramenet, poblaci\xc3\xb3 on hi ha un camp que porta el seu nom. En els anys vuitanta va ser el responsable del rugbi en el Consell de l\'Esport Escolar de Barcelona. I com a president de la federaci\xc3\xb3 va donar un fort impuls als partits internacionals de la selecci\xc3\xb3 catalana, com ho prova el fet que el 1994 va arribar a un acord amb la Federaci\xc3\xb3 Internacional, perqu\xc3\xa8 Catalunya jugu\xc3\xa9s el 1995 la Copa del M\xc3\xb3n j\xc3\xbanior, participaci\xc3\xb3 que finalment no es va arribar a produir per les interfer\xc3\xa8ncies del govern espanyol. Durant la seva presid\xc3\xa8ncia tamb\xc3\xa9 es va crear l\'escut de la selecci\xc3\xb3 catalana, que t\xc3\xa9 la ginesta com a s\xc3\xadmbol i que va dissenyar el rugbier santboi\xc3\xa0 Jordi Elias despr\xc3\xa9s de consultar a l\'heraldista Armand de Fluvi\xc3\xa0. Posteriorment es va vincular com a entrenador al Club de Rugby Sant Cugat.\n_START_SECTION_\nSergi Brosa del Pozo (1997-2005)\n_START_PARAGRAPH_\nJugador de la Divisi\xc3\xb3 d\'Honor de rugbi durant els anys seixanta i setanta amb el CE Universitari. Durant el seu mandat a la Federaci\xc3\xb3 Catalana les seleccions catalanes de rugbi van conquerir nombrosos t\xc3\xadtols estatals i la federaci\xc3\xb3 va seguir organitzant molts encontres internacionals. Tamb\xc3\xa9 va aconseguir que les seleccions catalanes de totes les categories fossin convidades a tots els campionats regionals internacionals on la FIRA-AER hi tenia participaci\xc3\xb3. Tamb\xc3\xa9 va ser vicepresident de la Federaci\xc3\xb3 Espanyola, etapa en qu\xc3\xa8 es va dedicar al rugbi femen\xc3\xad, del qual va ser un impulsor. L\'any 2000, per exemple, va defensar a Londres, davant el Comit\xc3\xa8 Femen\xc3\xad de la Copa del M\xc3\xb3n, la proposta espanyola per organitzar a Barcelona la Women\'s Rugby World Cup 2002, aconseguint que la International Rugby Board accept\xc3\xa9s expressament que fos la Federaci\xc3\xb3 Catalana qui l\'organitz\xc3\xa9s per delegaci\xc3\xb3 de la Federaci\xc3\xb3 Espanyola.\n_START_SECTION_\nXavier Albert Canal Gomara (2005-2009)\n_START_PARAGRAPH_\nDurant la seva presid\xc3\xa8ncia, l\'any 2006 va liderar la demanda civil que la Federaci\xc3\xb3 Catalana va presentar contra l\'Associaci\xc3\xb3 Europea de Rugby (FIRA-AER) en la qual demanava el seu reconeixement com a fundadora de la Federaci\xc3\xb3 Internacional de Rugby l\'any 1934 i per tant el seu dret a poder competir oficialment. Tanmateix el reconeixement no es va obtenir per les traves que hi van posar el govern espanyol i la Federaci\xc3\xb3 Espanyola de Rugby. Va rebre el desembre del 2008, el Premi President Companys atorgat per la Plataforma Proseleccions Esportives Catalanes per la seva defensa dels drets hist\xc3\xb2rics del rugbi catal\xc3\xa0 i la lluita per l\'oficialitat de les seleccions catalanes. Va posar en marxa el 2012, juntament amb catorze advocats m\xc3\xa9s, l\'Associaci\xc3\xb3 Catalana de Dret Esportiu, de la qual es va convertir en el seu primer president. Tamb\xc3\xa9 va ser membre de les Comissions de Disciplina i Esportiva professional del FC Barcelona, des d\'on va impulsar els acords de col\xc2\xb7laboraci\xc3\xb3 entre el club blaugrana i la Uni\xc3\xb3 Esportiva Arlequins de Perpiny\xc3\xa0 (USAP). Va ser soci compromissari del FC Barcelona i un dels fundadors de la Penya Barcelonista Usapista Avant, que va n\xc3\xa9ixer per fomentar els valors hist\xc3\xb2rics del club, en especial els de la seva secci\xc3\xb3 de rugbi, i el coneixement i la germanor amb l\'USAP Perpiny\xc3\xa0. I el mes de juny de 2011 va ser un dels caps visibles de l\'organitzaci\xc3\xb3 dels actes de celebraci\xc3\xb3 del Centenari del primer partit de rugbi que es va jugar a Catalunya i Espanya i que va enfrontar al RCD Espanyol i la SD Patrie.\n_START_SECTION_\nIgnasi Planas Rivas (2009-)\n_START_PARAGRAPH_\nAdvocat i amb estudis de Ci\xc3\xa8ncies Pol\xc3\xadtiques. Va jugar durant disset temporades a rugbi amb el Club Nataci\xc3\xb3 Barcelona, formant part en el seu \xc3\xbaltim any de jugador del Qu\xc3\xadmic Equip Rugby de Barcelona. Va formar part de la selecci\xc3\xb3 catalana en categories inferiors i s\xc3\xa8nior i amb el CNB va assolir la segona categoria estatal. Va entrar a la federaci\xc3\xb3 com a vicepresident l\'any 2005 com a responsable d\'escoles de rugbi, propiciant el desenvolupament de les categories inferiors per tots els clubs catalans. El 2009 en va ser elegit president  i reelegit el 2012.'